Torstein Hjellum

**Torstein Hjellum** (født 21. desember 1940, død 25. mai 2010) var en norsk statsviter og politiker.

I sitt virke var Hjellum særlig opptatt av maktforholdene i norsk politikk, og var kritisk til Arbeiderpartiet. Hjellum var i denne sammenheng en aktiv samfunnsdebattant på temaer i grenselandet mellom hans politiske og faglige engasjement. Han var en markant motstander av norsk medlemskap i EEC og EU ved folkeavstemningene i 1972 og 1994. 

Politisk tilhørte Hjellum venstresiden i norsk politikk. Han var formann i Sosialistisk Folkeparti i Bergen i årene 1968-1969. I 1969 var han en av utbryterne fra SF, og i 1973 en av stifterne av partiet AKP(m-l). I en periode var Hjellum partiets offisielle talsperson og satt i distriktsledelsen for AKP i Bergen og Hordaland. Han ble valgt som representant for Rød Valgallianse til Hordaland fylkesting i 1979.

I 1982 gikk Hjellum ut av partiet. Flere år senere var han blant dem som i 1989 tok et oppgjør med ml-bevegelsen gjennom sitt bidrag «Opprøret mot de etablerte partiene og ml-bevegelsens framvekst og Den maoistiske bevegelsens kronologi» i boken *(ml) – en bok om maoismen i Norge*, som Terje Tvedt var redaktør for. Han har videre retrospektivt skrevet om perioden i artikkelen «Bergenskapitalismen (og Politiets overvåkingstjeneste) 30 år etter» i *[[Sosiologisk årbok]]* for 2001. Etter å ha forlatt AKP var Hjellum en periode aktiv i SV.  

På grunn av sitt politiske virke på venstre fløy var Hjellum en av dem som kom i søkelyset til Politiets Overvåkningstjeneste. Overvåkningen startet i 1969 og vedvarte frem til 1991. POT opparbeidet etter hvert en svært omfattende mappe på hele 155 dokumenter. Hjellum ble ikke selv telefonovervåket og mye av materialet som ble samlet er ifølge Innsynsutvalget overskuddsinformasjon fra avlytting av andre. POT manglet hjemmel for overvåkningen i 13 av de 23 årene Hjellum ble overvåket. I 2002 ble han derfor tilkjent erstatning på 60&nbsp;000 kr. av Innsynsutvalget – for den delen av overvåkningen som var ulovlig. 

## Statsvitenskapelig virke
Torstein Hjellum ble i 1965 magister i statsvitenskap fra Universitetet i Oslo på en avhandling med tittelen *Partiene i norsk lokalpolitikk*. Han arbeidet videre med denne problematikken og ga i 1967 ut boken *Partiene i lokalpolitikken: En analyse av politiseringen av lokalstyret i Norge: endringsrater, forklaringsfaktorer og virkninger*. I sitt faglige virke har Hjellum særlig konsentrert seg om norsk politisk historie etter 1814 og om statsbygging og politisk utvikling i Kina. Innenfor den førstnevnte tyngdepunkt har han utgitt boken *"Noen av oss har snakket sammen". Om fåmannsveldet i Arbeiderpartiet 1945-1973* (1992). I 2008 publiserte han boken *Den norske nasjonalstaten*. Innenfor kinesisk politikk har han bidratt med bøkene * Kinesisk politikk – fra opiumskrig til Deng Xiaoping* (1995) og *Den kinesiske utfordringen*, redigert med Jo Inge Bekkevold (1997). Han har også arbeidet med politisk korrupsjon og publiserte i 2007 boken *Politisk korrupsjon som demokratisk problem*. Hjellum har siden begynnelsen av 1970-tallet vært tilknyttet Universitetet i Bergen og arbeidet som førsteamanuensis ved Institutt for sammenlignende politikk.

## Referanser




## Kilder
* Stian Bromark: «De drømte om revolusjon og kapitalismens død. I dag er ikke penger så verst likevel», *Dagbladet*, 27. juli 2003
* Torgny Hasås: «2,6 millioner utbetalt», *Klassekampen*, 2. juli 2002
* Per Egil Hegge: «Det totalitæres tiltrekning», *Aftenposten*, 6. mars 2003
* Eline Lønnå og Janne Lindgren: «Den farlige avantgarden», *Klassekampen,* 4. mars 2003
* Gunnar Wiederstrøm:  «Ulovlig overvåket – får 60.000 kroner», *Bergens Tidende*, 29. juni 2002

## Eksterne lenker
	

* Informasjonsside, Institutt for sammenliknende politikk, UiB.
* ''Hvem vokter vokterne – en studie i politisk overvåkning'' av Aslak Sira Myhre, RV-hefte, nr 2 2002
* Anmeldelse av ''Noen av oss har snakket sammen'' av Øyvind Kalnes